《寻真观》
宋代·郭祥正

苍崖犹积雪，冻林春未归。石径稍可通，决决泉声迟。

薄游欲何适，携筇负阳晖。览胜辄长啸，世事吾何羁。

忽到仙人家，楼殿势欲飞。皓鹤向人舞，青猿攀树啼。

屏风叠苍玉，深潭莹琉璃。谁云蛰龙卧，朗咏前人诗。

飕飗太古风，会生松桂枝。回首归兴遥，日暮青云低。

作者简介：郭祥正（1035～1113）北宋诗人。字功父，一作功甫，自号谢公山人、醉引居士、净空居士、漳南浪士等。当涂（今属安徽）人。皇祐五年进士，历官秘书阁校理、太子中舍、汀州通判、朝请大夫等，虽仕于朝，不营一金，所到之处，多有政声。一生写诗1400余首，著有《青山集》30卷。他的诗风纵横奔放，酷似李白。